ขายพันธบัตรแสนล้านวันแรกไม่คึก
บรรยากาศเปิดจองซื้อพันธบัตรออมทรัพย์ สุขกันเถอะเรา มูลค่ารวม 1 แสนล้านบาทวันแรกไม่คึกคัก กรุงไทยทำยอดได้มากสุด
12 ม.ค. 2558

บรรยากาศเปิดจองซื้อพันธบัตรออมทรัพย์ สุขกันเถอะเรา มูลค่ารวม 1 แสนล้านบาทวันแรกไม่คึกคัก กรุงไทยทำยอดได้มากสุด
เมื่อวันที่ 12 ม.ค.บรรยากาศการเปิดจองซื้อพันธบัตรออมทรัพย์ สุขกันเถอะเรา ของกระทรวงการคลังและของธนาคารเพื่อการเกษตรและสหกรณ์ (ธ.ก.ส.) มูลค่ารวม 1 แสนล้านบาทในธนาคารต่างๆไม่คึกคักมานัก โดยที่ธ.ก.ส.สำนักงานใหญ่บางเขน มีประชาชนทยอยเดินทางมาซื้อพันธบัตรไม่มากพราะเป็นสาขาที่เพิ่งเปิดใหม่ ต่างกับที่สาขานางเลิ้งที่เป็นสำนักงานใหญ่แห่งเก่า จะคึกคักกว่าเพราะมีฐานลูกค้าเดิม
นายลักษณ์ วจนานวัช ผู้จัดการ ธ.ก.ส. กล่าวว่า ยอดขายจากสาขาทั่วประเทศล่าสุด สามารถขายได้ 439 ราย วงเงิน 391 ล้านบาท เฉลี่ยรายละ 8 แสนบาท คาดว่าวันแรกขายได้ 1,000 ล้านบาท และน่าจะขายหมดทั้ง 1 หมื่นล้านบาท ภายใน 1 สัปดาห์ เนื่องจากให้ผลตอบแทน 3.80% ซึ่งดีกว่าเงินประจำ 5 ปี ซึ่งเฉลี่ยอยู่ที่ 2.7-2.8%
ขณะที่ธนาคารกรุงไทยมียอดขาย 1,000 ล้านบาทมากที่สุดในธนาคารทั้งหมด ส่วนธนาคารกรุงเทพ ธนาคารกสิกรไทย และ ธนาคารไทยพาณิชย์ ขายได้แห่งละ 400-500 ล้านบาท